Document ID: /roh_data/filtered/fineweb-2-filterrobots_roh.jsonl.gz/64126

Ils magasins sajan plains ed ins pudessi vender blers velos. Ma la dumonda na saja betg pli uschè gronda, din ils vendiders da velos che RTR ha dumandà. Per exempel Stefan Brenn da la butia Steffi Velosport a Cuira:
Nus vendain 20 fin 25% pli pauc ch'en il temp da corona. Nus ans accurschain che la glieud dat ora ils daners per autras chaussas.
Blers hajan era gia cumprà lur velo durant il temp da corona, e na dovrian uss betg in nov. Perquai che la dumonda na saja betg pli uschè gronda hajan ils velos era pers valur, di Pietro Bono che maina dapi 30 onns la butia Pietro's Veloshop a Cuira.
Sch'in velo custava avant 6'000 francs, custa el ussa 5'200. Ils pretschs èn pelvair crudads ferm.
Tranter ils victurs dals velos sajan segiramain ils e-bikes. La glieud haja entschet a schazegiar ils velos cun motor. Quai saja stà uschia durant il temp da corona, e restà enfin oz. Tar Pietro Bono per exempel contribuescha la vendita da velos da motor per 80% da la svieuta.
Ils e-bikes vegnan vendids bain
Ina butia che venda be velos da motor è la m-way ch'i dat dapi nov onns a Cuira. Ed il concept para da sa cumprovar. Sco il manader Fabio Dalle Vedove di, hajan els vendì quest onn dapli velos cumpareglià cun il medem temp durant ils onns da corona. Dentant era els sentan ina differenza. La clientella cumpria cunzunt models pli bunmartgads, e quels pli chars restian en la butia. Uschia percorschian era els ina differenza tar ils onns passads.
Era a Rabius en Surselva è la dumonda per velos tschessada, dentant be pauc. Perquai ha Gabriel Candinas da La Bikeria era decidì da dischlocar sia butia ed engrondir il lavuratori:
Ils davos onns han blers cumprà in nov velo, e quels ston in pau a la giada vegnir reparads. Cunzunt ils e-bikes dovran dapli service. Ins ha la tocca che isa pli fitg.
Damain velos, damain giasts en ils territoris turistics?
Il sport da mountainbikle è daventà pli popular ils davos onns en il Grischun – cunzunt davent dal temp da corona.
Nus avain vendì passa il dubel dapli chartas da bike cumpareglià cun l'onn 2019.
Era ils territoris da Scuol e dad Arosa/Lai sentan quest svilup. Ensemen cun Cuira porscha Arosa/Lai bleras vias e dus parcs da bike. E malgrà ch'els n'hajan ils davos onns betg engrondì la purschida, saja quella tschertgada dals osps. Uschia ch'ins possia propi partir dal fatg che daplirs possedian ussa in velo e ch'els veglian era duvrar quel en muntogna, di Reto Wyss.
Damain giasts en general
Per cumparegliar las cifras da bike da quest onn cun quellas dals onns da corona, per gliez saja la stagiun anc memia giuvna, manegian las destinaziuns turisticas. A Mustér sco era a Flem/Laax/Falera percorschan ils responsabels dentant che pli pauca glieud è denturn. El vitg sez dentant era si en il territori.